Með því að taka þriggja mínútna stopp á fimm metrum þá dregur þú úr líkunum á mögulegum einkennum köfunarveiki . Þetta á við um allar hefðbundnar sportkafanir . Öryggis - og afþrýstistopp miða við það að vera á sama dýpi í ákveðinn tíma . Köfunartölvan segir þér á hvaða dýpi þú átt að taka öryggisstopp og í hvað langan tíma . Ef þú ert ekki með köfunartölvu og kafar eftir köfunartöflu með botntímamæli þá gildir : Að ef farið er fram yfir leyfilegan botntíma um minna en 5 mínútur þarf að taka 8 mínútna stopp á 5 metrum . Yfirborðstími á milli kafanna skal vera 6 tímar . Að ef farið er fram yfir leyfilegan köfunartíma um meira en 5 mínútur þarf að taka öryggisstopp í 15 mínútur á 5 metrum . Eða eins lengi og loft dugar . Yfirborðstími á milli kafana er 24 tímar . Flestar köfunartölvur læsast í 24 tíma í „ error mode “ ef kafari nær ekki að klára öryggisstoppið af einhverjum ástæðum . Köfunartölvan er því góður mælikvarði á það hvenær hægt er að kafa aftur . Með broti á reglu um öryggisstopp eykur kafarinn líkurnar á köfunarveiki og getur með því stofnað lífi sínu í hættu . Sleppi kafari öryggisstoppi til dæmis vegna slæms flotjafnvægis ætti hann EKKI að fara niður aftur og klára öryggisstoppið . Í þeim aðstæðum er betra að anda að sér hreinu súrefni . Fylgjast með ástandi og leita á bráðamóttöku ef einkenna verður vart . Lengd og dýpt köfunar skiptir máli . Því lengri eða dýpri sem köfunin er því meiri hætta er á einkennum köfunarveiki . Þess vegna er góð regla að taka öryggisstopp á leið sinni upp úr öllum köfunum . Og láta líða góðan yfirborðstíma á milli endurtekinna kafana sama daginn . Athugið að köfunarveiki getur verið margslungin og því á ALLTAF að hafa samband við bráðamóttöku vakni grunur um að kafari sé með einkenni köfunarveiki . Því fyrr sem gripið er inní því meiri líkur eru á fullum bata . Ef þú vilt vita meira um köfunarveiki þá mælum við með PADI Rescue námskeiðinu .